Peter Skaarup (DF), 2008-05-30:
Socialdemokraterne, SF, De Radikale, Enhedslisten, Ny Alliance og en løsgænger ønsker her i Folketinget at drøfte situationen for afviste asylansøgere, de vilkår, der er for dem, og hvordan vi finder løsninger på de problemer, der har været.
Det er vi meget indstillet på i Dansk Folkeparti.
Vi har jo faktisk igennem et stykke tid talt med regeringen om, hvordan man løser de problemer, der er.
Jeg synes, den her debat er lidt et deja-vu, for vi har talt om tingene mange gange; vi har ønsket at finde løsninger, og der er fundet løsninger på de problemer, der er.
Derfor synes jeg egentlig, at den debat, vi står med i dag, er lidt spild af tid, for der bliver nogle fronter.
Vi kan se, at regeringen sammen med Dansk Folkeparti har styr på tingene, og så er der altså nogle andre partier i Folketinget, der har et helt andet bud på, hvad der skal ske.
Når man så spørger de partier, hvad deres bud indebærer vi har f.eks. lige haft nogle spørgsmål til hr. Henrik Dam Kristensen
har de ikke rigtig nogen svar på, hvad der skal ske, for der er ikke nogen alternativer til den politik, der føres i øjeblikket.
Vi har som sagt fundet løsninger, der gælder for de afviste asylansøgere.
Vi mener i Dansk Folkeparti, at de afviste asylansøgere principielt skal sendes hjem.
Hvis man ikke kan få asyl efter de regler, der nu gælder, er der én mulighed tilbage, nemlig at man vender tilbage til det land, man kom fra.
Vi mener, at det er en forpligtelse.
Vi synes, at vi sammen med regeringen har fundet en meget god løsning for de familier, der så af forskellige grunde har været i Danmark i en del år.
Familier med særlige behov - med børn - kan nu få den mulighed at flytte ud fra asylcentrene.
Den opgave er ved at blive løst i et godt samarbejde med Røde Kors.
Derfor er det som sagt en lidt overflødig debat, vi står med i dag.
Der bliver taget godt hånd om de udfordringer, der har været på området, så vi er sikre på, at det, der sker, er i trygge hænder.
Det, der så kan være problemet med det, som partierne, der ønsker ændringer i vores asylpolitik, vil, er, at man med den løsning, man lægger frem her - og jeg synes da egentlig, at det er fint, at vi nu ser i forslaget til vedtagelse, hvad man vil - ønsker, at afviste asylansøgere skal have mulighed for at komme ud i samfundet, få arbejde og blive integreret efter 6 måneders ventetid i et asylcenter.
Lad mig minde om, at det minder meget om det, som Socialdemokraterne og De Radikale kom frem med i valgkampen.
Det er en løsning, som i høj grad kan angribes på mange forskellige måder, for det vil betyde, at vi sender et signal til omverdenen om, at det kan betale sig at søge asyl i Danmark.
Hvis man ikke får asyl, kan man altså som afvist asylansøger, der har fået sin sag behandlet ved alle de instanser, der er, få en mulighed for at blive i Danmark på ubestemt tid.
Det er ikke rimeligt over for de mange afviste asylansøgere, der jo vælger det, de nødvendigvis må, nemlig at tage tilbage til det land, de kom fra, og der prøve at få en tilværelse op at stå.
Nej, det, som Socialdemokraterne, De Radikale og en række andre partier nu vil give som adgangsbillet til Danmark, er, at man efter en relativt kort periode i Danmark, hvor man ikke kan få asyl, og hvor man har fået prøvet sin sag, skal have mulighed for fortsat at opholde sig her.
Der ved vi jo af erfaring, at lige så snart man lemper reglerne på et så afgørende område, betyder det, at Danmark så lige pludselig vil være fremme i frontlinjen igen som et af de lande, man gerne vil søge asyl i, hvis man er interesseret i at komme til et andet land med bedre økonomiske vilkår og bedre bolig end det land, man kommer fra.
Vi ved også, at der er kyniske menneskesmuglere, for hvem det er ligegyldigt, om mennesker bliver sendt det ene eller det andet sted hen.
Hvis de kan opnå økonomisk vinding ved at sende asylansøgere til Danmark, er det meget attraktivt med de vilkår, som det her forslag til vedtagelse, ville medføre.
Så jeg synes, man kan prise sig meget lykkelig for, at vi kender det alternativ, der nu er beskrevet i forslaget til vedtagelse.
Det betyder også, at vælgerne kender det alternativ, de kan vente sig, hvis der hvad jeg ikke håber - på et eller andet tidspunkt skulle blive flertal for en anden udlændingepolitik i det her Folketing.